Saborski zastupnik, predsjednik Odbora za poljoprivredu u Hrvatskom saboru i predsjednik HSS-a, Branko Hrg sastao se u srijedu s predstavnicima Hrvatskog seljačkog saveza. Sastanku je prisustvovao i saborski zastupnik HSS-a Davor Vlaović.

Predstavnici Hrvatskog seljačkog saveza upozorili su na probleme koji onemogućavaju daljnji razvoj poljoprivrede u Republici Hrvatskoj. Upozorili su na potrebu novog pristupa u zemljišnoj politici, te na hitno zaustavljanje raspolaganja državnim poljoprivrednim zemljištem, sve dok se u proceduru ne upute izmjene i dopune Zakona o poljoprivrednom zemljištu kojima bi se osigurala prednost u raspolaganju poljoprivrednim zemljištem za mala i srednja poljoprivredna gospodarstva. Pozvali su i na ujednačavanje visine zakupa državnog poljoprivrednog zemljišta. Predsjednik Hrg podsjetio je kako je jedna od smjernica reformske vlade upravo revizija postojeće zakonske regulative koja bi osigurala stavljanje poljoprivrednog zemljišta u funkciju, a kojom bi se prednost dala malim i srednjim obiteljskim gospodarstvima kao nosiocima ruralnog razvoja RH. Razgovaralo se i o korištenju šumskog zemljišta koja je pogodno za neke vrste poljoprivredne proizvodnje (uzgoj smilja) i o potrebi reguliranja ovog pitanja u predstojećoj izmjeni i dopuni Zakona o poljoprivrednom zemljištu i Zakona o šumama.

Problem isplata potpora u poljoprivredi, nužnost utvrđivanja maksimalnog iznosa potpore po korisniku, kao i problem stočara koji nisu bili obuhvaćeni isplatom akontacije u 2015. godini navedeni su kao problemi koji dodatno otežavaju kontinuitet poljoprivredne proizvodnje. Predsjednik Hrg je naglasio kako će o ovom problemu razgovarati s ministrom poljoprivrede, a kako bi se iznašao najbolji model rješavanja ovih pitanja.

Predstavnici Hrvatskog seljačkog saveza pozvali su na smanjenje PDV-a na hranu i repromaterijal za primarnu poljoprivrednu proizvodnju kako bi proizvodi hrvatske poljoprivredne postali konkurentniji ne samo na hrvatskom nego i na tržištu EU. Upozorili su i na potrebu određivanja povoljnijih kriterija kreditiranja poljoprivredne proizvodnje, ali i potrebu revizije natječaja po Programu ruralnog razvoja Republike Hrvatske 2014 – 2020. Predsjednik Hrg podsjetio je kako je jedna od smjernica reformske vlade revizija represivne porezne politike, te usmjerenje mjera Programa ruralnog razvoja prema poticanju malih i srednjih poljoprivrednika.

Zaključno se razgovaralo o strategiji razvoja sela i boljem pozicioniranju Hrvatske poljoprivredne komore, u čijem sastavu bi osim seljaka trebala biti i sve službe i agencije koje se bave selom. Predsjednik Hrg istaknuo je kako Strategije razvoja poljoprivrede i šumarstva treba biti temeljni dokument daljnjeg razvoja hrvatske poljoprivrede i na nju naslonjenih gospodarskih aktivnosti, a HPK bi definiranjem ove Strategije trebala postati glasnogovornik hrvatske poljoprivrede.